Ներդրողների ցանցի մեկ այլ համահիմնադրի՝ Ռուբեն Հարությունյանի խոսքով՝ բիզնես-հրեշտակները ներդրումները կատարում են ընկերության սկզբնական փուլերում, երբ հեռանկարային գաղափար ունեցող նորաստեղծ ընկերությունը բախվում է որոշակի մարտահրավերների: «Բանկերը դրանք չեն ֆինանսավորում, քանի որ նորաստեղծ ընկերությունները մեծ ռիսկայնության են, և չկան բավականաչափ ակտիվներ: Եվ հենց այստեղ է, որ անհրաժեշտ են հրեշտակները, ովքեր ներդրումներ կկատարեն այդ գաղափարների իրագործման համար: Մենք ոչ միայն գումար ենք ներդնում, այլև մեր գիտելիքն ու ժամանակը, կիսվում ենք մեր հաջողություններով, մեր փորձով»,-հավելեց բիզնես-հրեշտակը: